«Crunchem Halli» kooli direktriss on veelgi ohtlikum kui tema analoog «Ohtlikes mõttetustes». Kuulitõuke, vasaraheite ja odaviske harrastus, millega Agatha Trunchbull olümpial üles on astunud, ei lõpe ka koolis, nüüd juba elavate vahenditega. Alan Parkeri «The Wall», iselaadne filmimikstuur Pink Floydi samanimelise plaadi teemadel, paistab koolide kujutamist filmis möödapääsmatult mõjutanud olevat.  Karistusasutuse sarnane miljöö, kus valitseb sõjaväe distsipliin, kordub filmist filmi. «The Wall» täiendas pilti veel natsisümboolikale lähedaste kujunditega. Rõivastuse poolest oleks Agatha Trunchbull justkui otse Berliini olümpiamängudelt saabunud.